FÆLLES AKTION af 15. juli 1996 vedtaget af Rådet på grundlag af artikel J.3 i traktaten om Den Europæiske Union om udpegelse af Den Europæiske Unions særlige udsending i byen Mostar (96/442/FUSP)

RÅDET FOR DEN EUROPÆISKE UNION HAR -

under henvisning til traktaten om Den Europæiske Union, særlig artikel J.3 og J.11,

under henvisning til de almindelige retningslinjer, som blev fastlagt af Det Europæiske Råd på Korfu den 24. og 25. juni 1994, og

ud fra følgende betragtninger:

Det Europæiske Råd understregede på sit møde den 21. og 22. juni 1996 i Firenze den betydning, det tillægger valgprocessen i Mostar, samt behovet for, at de nyvalgte ledere oprigtigt forpligter sig til at arbejde for en genforening af byen;

efter at lokalvalget i Mostar blev afholdt på tilfredsstillende måde den 30. juni 1996, er der nu skabt det nødvendige grundlag for at oprette en enkelt, multietnisk og varig administration som omtalt i afgørelsen 94/790/FUSP (1); Den Europæiske Unions administration af byen Mostar (EUAM) slutter den 22. juli 1996, som fastsat i artikel 4, stk. 1, i det aftalememorandum, der blev undertegnet den 5. juli 1994 i Genève;

for at konsolidere resultaterne af EUAM og forberede en gradvis indstilling af aktiviteterne, samt for at sikre, at Mostar hurtigt integreres igen i den samlede struktur for fredens gennemførelse i Bosnien og Hercegovina, er Den Europæiske Unions tilstedeværelse i byen stadig nødvendig, om end i en anden form; den 18. februar 1996 fremsatte de lokale parter en anmodning herom; en sådan tilstedeværelse kan sikres ved at udpege en særlig udsending fra Den Europæiske Union;

når Den Europæiske Unions administrator overdrager sine beføjelser til de lokale myndigheder i Mostar, kan der være behov for overgangsforanstaltninger, for at den nyvalgte fælles lokaladministration lettere kan blive fuldt ud funktionsdygtig -

VEDTAGET FØLGENDE FÆLLES AKTION:

Artikel 1

Anvendelsesområde

1. Den Europæiske Union har noteret sig, at EUAM slutter den 22. juli 1996 i overensstemmelse med artikel 4, stk. 1, i aftalememorandummet.

2. For at sikre en gradvis overdragelse af Den Europæiske Unions repræsentanters ansvar til den nyvalgte fælles lokaladministration og dermed afviklingen af EUAM i løbet af en periode, der slutter snarest muligt efter den 23. juli 1996 og under ingen omstændigheder senere end den 31. december 1996, udpeger Den Europæiske Union herved Martin Garrod som Unionens særlige udsending i Mostar. Den særlige udsending har tillige til opgave at sørge for, at Mostar hurtigt integreres i den samlede struktur for fredens gennemførelse i Bosnien og Hercegovina.

3. Den Europæiske Union har noteret sig, at aftalememorandummets bestemmelser forbliver i kraft og med de fornødne ændringer gælder for Den Europæiske Unions kommende tilstedeværelse i byen, med undtagelse af de bestemmelser, der er direkte knyttet til opgaverne i forbindelse med EUAM.

Artikel 2

Den særlige udsendings mandat

Den særlige udsending handler under formandskabets myndighed og i samarbejde med Kommissionen; med henblik på at konsolidere de resultater, der hidtil er opnået under aftalememorandummet, og i overensstemmelse med Rom-aftalen af 18. februar 1996 består den særlige udsendings mandat i at arbejde for:

- at stabilisere og styrke den nyvalgte fælles administration af byen Mostar

- fri bevægelighed

- at flygtninge og fordrevne kan vende tilbage til deres hjem i Mostar

- at gennemføre igangværende genopbygningsprojekter

- at beskytte menneskerettighederne

- at konsolidere en fælles effektiv retshåndhævelsesordning

- at gennemføre de tiltag, der er omhandlet i artikel 5.

Artikel 3

Mandatets varighed og rapporteringspligt

Den særlige udsending

- udpeges for en periode, der slutter snarest muligt efter den 23. juli 1996 og under ingen omstændigheder senere end den 31. december 1996

- udarbejder sammen med de valgte fælles lokalmyndigheder en tidsplan for gennemførelsen af målene i artikel 1, stk. 2

- rapporterer regelmæssigt, eller efter behov, til Rådet eller de organer, som Rådet har udpeget

- kan blive bedt om at aflægge mundtlig beretning om udviklingen, når der er behov for det, og

- kan rette henstillinger til Rådet for så vidt angår foranstaltninger, som Den Europæiske Union kan træffe til at gennemføre målene i artikel 1, stk. 2, og artikel 2.

Artikel 4

Den særlige udsendings stab og ombudsmanden

1. Den særlige udsending støttes af en mindre stab i overensstemmelse med de opgaver, der er fastsat i artikel 1, stk. 2, og artikel 2. Denne stab arbejder på samme grundlag som under EUAM.

2. Efter at Den Europæiske Unions tilstedeværelse i Mostar ændrer karakter, fortsætter ombudsmanden sit arbejde med sager, som den 22. juli 1996 endnu ikke er afsluttet, i henhold til bestemmelserne i artikel 9.

Artikel 5

Finansielle bestemmelser

1. Alle EUAM's aktiver og passiver overføres til den særlige udsendings kontor ved EUAM's afslutning og forvaltes med henblik på at fremme de mål, der er fastlagt i artikel 1, stk. 2, og artikel 2. Efter at den særlige udsending har sikret, at finansieringen af de af EUAM's opgaver, der overgår til den særlige udsendings kontor, kan videreføres uden afbrydelse, træffer han senest på datoen i artikel 1, stk. 2, og efter klare procedurer utvetydige afgørelser om de aktiver, der er tilbage.

2. Til dækning af yderligere omkostninger i forbindelse med den særlige udsendings mandat bevilges der 3 mio. ECU over Den Europæiske Unions almindelige budget for 1996.

3. De finansielle bestemmelser i afgørelse 94/790/FUSP gælder, med de fornødne ændringer, for de opgaver, der udføres af den særlige udsendings kontor.

Artikel 6

Finansiering af Vestunionens beredskab

Da Vestunionens politiberedskab har afsluttet sit arbejde i henhold til artikel 13 i aftalememorandummet, er Den Europæiske Union om nødvendigt rede til at finansiere en fortsat tilstedeværelse i Mostar af et begrænset Vestunionsberedskab, hvis opgave er rettet på rådgivning og uddannelse i overensstemmelse med de vilkår, der har været gældende under EUAM og under hensyntagen til praktiske aftaler med de lokale parter. Finansieringen bevilges over den særlige udsendings budget og gælder kun for den periode, der er omhandlet i artikel 1, stk. 2.

Artikel 7

Ophør

Den særlige udsending meddeler de lokaler parter, at Rådet forbeholder sig ret til når som helst at bringe hans mandat og Den Europæiske Unions tilstedeværelse i Mostar til ophør, hvis det finder, at de lokale parter ikke opfylder deres forpligtelser i henhold til aftalememorandummet eller ikke viser oprigtig vilje til at arbejde for byens genforening og samarbejde med den særlige udsending.

Artikel 8

Arkiver og journal

Når den særlige udsendings mandat er gennemført eller bringes til ophør, deponeres EUAM's og den særlige udsendings journal og arkiver i Generalsekretariatet for Rådet for Den Europæiske Union.

Artikel 9

Overgangsbestemmelser

1. For at lette overgangen udøver den særlige udsending samme myndighed, som tidligere blev udøvet af Den Europæiske Unions administrator, for så vidt de lokale parter opfordrer ham hertil.

2. De afgørelser, som den særlige udsending træffer i den pågældende periode, vurderes af ombudsmanden som fastsat i aftalememorandummets artikel 7a om afgørelser truffet af Den Europæiske Unions administrator.

Artikel 10

Afsluttende bestemmelser

1. Denne fælles aktion træder i kraft på dagen for vedtagelsen.

2. Den udløber den 31. december 1996, medmindre Rådet træffer anden afgørelse i henhold til stk. 4.

3. Den har virkning fra den 23. juli 1996, forudsat at formandskabet sammen med den særlige udsending inden da har meddelt Rådet, at de er overbevist om, at de lokale parter reelt ønsker at arbejde på at nå målene i artikel 1, stk. 2, og artikel 2, og hverken ønsker at gøre indsigelse mod den særlige udsendings opgaver eller mod, at en række bestemmelser i aftalememorandummet, som er nærmere beskrevet i artikel 1, stk. 3, fortsat anvendes, med de fornødne ændringer.

4. Rådet skal på grundlag af en rapport fra den særlige udsending vurdere gennemførelsen af denne fælles aktion senest den 30. september 1996 for at afgøre, om aktionen på baggrund af den gradvise afvikling af EUAM bør bringes til ophør inden den dato, som er fastsat i stk. 2.

Artikel 11

Offentliggørelse

Denne fælles aktion offentliggøres i Tidende.

Udfærdiget i Bruxelles, den 15. juli 1996.

På Rådets vegne

D. SPRING

Formand

(1) EFT nr. L 326 af 17. 12. 1994, s. 2. Afgørelsen er senest ændret ved Rådets afgørelse 95/552/FUSP af 19. december 1995 (EFT nr. L 313 af 27. 12. 1995, s. 1).